Petrus Riga
Petrus Riga (natus saeculo XII medio, anno 1209 mortuus), alumnus scholarum Parisiensium, fuit cantor et canonicus ecclesiae cathedralis Remensis et poëta in lingua Latina. Opus eius maius est paraphrasis Biblica versibus elegiacis composita sub titulo Aurora, ab Aegidio Parisiensi aucta et perfecta. Alia carmina sua, postulante Samsone archiepiscopo, Petrus in volumine congessit titulo "Floridus aspectus", "quod floridi aspectús sui gratia quorumlibet animos alliciat ad legendum". Samsone autem anno 1161 mortuo, aliqua carmina quae in hoc florilegio reperiuntur annis posterioribus addita sunt. "Causa regis Francorum contra regem Anglorum", ibi comprehensa, anno fere 1157 scripta, disputationem fingit de castellis Normannis Gisortio et Nealpha, dotes principissae Aelidis Ricardo principi sponsae: castella enim ab Henrico II rege arrepta sunt, matrimonio nunquam peracto. Alia disputatio, "Causa duorum apostolicorum", anno circiter 1160 inter papam Alexandrum III et antipapam Octavianum de Crescentiis fingitur. Versus de Philippo (rege futuro Philippo II) nato anno fere 1165 scripta sunt: eo tempore poëta Lutetiae studebat. Carmen de consecratione archiepiscopi Remensis Guillelmi sine certitudine Petro Riga attribuitur.